Styret ved Høgskolen i Østfold vedtok i forrige uke retningslinjer for bruk av ansiktsdekkende plagg.

Det innebærer blant annet forbud mot bruk av nikab i undervisnings- og opplæringssituasjoner.

– Aldri vært et problem

Studenten Leyla Hasic svært skuffet over vedtaket. Hun er den eneste studenten på høgskolen som bærer det religiøse plagget som dekker hele ansiktet utenom øynene.

Nå vurderer hun sin egen fremtid som student i Østfold.

– Jeg ble først og fremst overrasket, for det første jeg gjorde da jeg begynte der var å informere om at jeg kommer til å ta av nikaben under eksamen, altså identifisere meg. Det har aldri vært et problem for hverken meg eller høgskolen.

Hasic mener det er beklagelig at ikke hennes meninger har blitt tatt med når skolen vurderte saken.

– Jeg kommer nok til å prøve å ta en prat med styret. Det her gjelder fra og med høsten 2015, så jeg har fortsatt et halvt år på meg til å vurdere og eventuelt prøve å gjøre noe med det, sier hun.

Les også: Forbyr nikab i undervisningssituasjoner

Skal ivareta studentene

Rektor ved Høgskolen i Østfold, Hans Blom. Foto: Kathrine Brønn / NRK

Rektor ved høgskolen, Hans Blom, mener det ikke er riktig at de ikke har hørt på andres meninger.

– Det har vært en bred høring på høgskolen når det gjelder disse spørsmålene, både blant ansatte og studenter.

Han tror ikke vedtaket vil være et stort hinder for studenter som bærer nikab.

– Nåværende studenter som ønsker å bruke plagg som dekker ansiktet vil vi ivareta på en god måte. Så langt det er forsvarlig vil vi tilrettelegge for de studentene det gjelder.

– Vi synes det er viktig at vi som en høgskole er tydelige på hvilke retningslinjer vi har på bruk av nikab så studentene vet det før de begynner å studere hos oss, sier Blom.

Les også: Flytter fra Norge hvis nikab blir ulovlig